ജെറി വര്ഗീസ് ഇനി അഞ്ചുപേരിലൂടെ ജീവിക്കും മെഡിക്കല് കോളജ്: വാഹനാപകടത്തില് മരിച്ച മണ്ണന്തല ടി.സി. 1016123 കരിമാംപ്ലാക്കല് വീട്ടില് ജെറി വര്ഗീസ് 31 ഇനി അഞ്ചു പേരിലൂടെ ജീവിക്കും. കഴിഞ്ഞ 27ന് രാത്രി 9.30ന് ബൈജൂസ് ലേണിംഗ് ആപ്പിലെ ബിസിനസ് ഡവലപ്പ്മെന്റ് അസോസിയേറ്റായ ജെറി സഞ്ചരിച്ച സ്കൂട്ടര് അപകടത്തില്പ്പെട്ടത്. ഗുരുതരമായി പരിക്കേറ്റ ജെറിയെ പോലീസ് മെഡിക്കല് കോളജ് ആശുപത്രിയിലെത്തിച്ചു. തുടര്ന്ന് കിംസ് ആശുപത്രിയില് ചികിത്സയിലിരിക്കെ വെള്ളിയാഴ്ച മസ്തിഷ്ക മരണം സ്ഥിരീകരിക്കുകയായിരുന്നു. ഭര്ത്താവിന്റെ വിയോഗം സമ്മാനിച്ച ഹൃദയം നുറുക്കുന്ന വേദനയിലും ജെറിയുടെ ഭാര്യ ലിന്സി ബ്രയിന് ഡെത്ത് സര്ട്ടിഫിക്കേഷന് പാനല് അംഗവും ശ്രീചിത്രയിലെ ന്യൂറോ സര്ജറി വിഭാഗം തലവനുമായ ഡോ. എച്ച്.വി. ഈശ്വറിനെ അവയവങ്ങള് ദാനം ചെയ്യാനുള്ള സമ്മതം അറിയിച്ചു. ജെറിയുടെ അച്ഛനും അമ്മയുമടക്കമുള്ള മറ്റുബന്ധുക്കളും ലിന്സി യുടെ തീരുമാനത്തെ അംഗീകരിച്ചു. ലിന്സിയുടെ തീരുമാനത്തെ മന്ത്രി വീണാ ജോര്ജ് ആദരവ് അറിയിച്ചു. മൃതസഞ്ജീവനിയുടെ അപ്രോപ്രിയേറ്റ് അഥോറിറ്റി കൂടിയായ മെഡിക്കല് വിദ്യാഭ്യാസ ഡയറക്ടര് ഡോ. റംലാബീവി, മൃതസഞ്ജീവനി കണ്വീനറും മെഡിക്കല് കോളജ് പ്രിന്സിപ്പലുമായ ഡോ. സാറ വര്ഗീസ്, സംസ്ഥാന നോഡല് ഓഫീസര് ഡോ. നോബിള് ഗ്രേഷ്യസ്, കിംസ് ആശുപത്രിയിലെ ട്രാന്സ്പ്ലാന്റ് കോഓര്ഡിനേറ്റര് സബീര് എന്നിവര് അവയവദാന പ്രവര്ത്തനം ഏകോപിപ്പിച്ചു. കരളും ഒരു വൃക്കയും കിംസ് ആശുപത്രിയിലെ രണ്ടു രോഗികള്ക്കും ഒരു വൃക്ക മെഡിക്കല് കോളജ് ആശുപത്രിയിലെ രോഗിക്കും നേത്രപടലങ്ങള് ഗവ. കണ്ണാശുപത്രിയിലെ രണ്ടു രോഗികള്ക്കുമാണ് നല്കിയത്. മെഡിക്കല് കോളജ് യൂറോളജി വിഭാഗം പ്രഫസര് ഡോ. സതീഷ് കുറുപ്പ്, ഡോ. ഉഷാകുമാരി അനസ്തേഷ്യ. കിംസ് ആശുപത്രി യൂറോളജി വിഭാഗത്തിലെ ഡോ. രേണു, ഗവ. കണ്ണാശുപത്രിയിലെ സൂപ്രണ്ട് ഡോ. ചിത്രാ രാഘവന് എന്നിവര് ശസ്ത്രക്രിയകളില് പങ്കാളികളായി.